Pekka Peltomäki

**Pekka Matias Peltomäki** (s. 20. elokuuta 1950 Alajärvi) on uransa lopettanut pesäpalloilija ja pelinjohtaja. Peltomäki on Alajärven Ankkurien kasvatti, ja hän edusti koko pelaajauransa ajan Ankkureita. Pelaajauransa päätyttyä Peltomäki siirtyi Ankkurien pelinjohtajaksi. Peltomäki toimi pelinjohtajana myös Vimpelin Vedon ja Ylihärmän Pesis-Junkkarien naisten joukkueissa.

Pelaajauransa aikana Peltomäki pelasi 13 Itä–Länsi-ottelua ja 14 Liitto–Lehdistö-ottelua. Peltomäki voitti tehotilaston vuosina 1976 ja 1977. Hänet nimettiin vuoden pesäpalloilijaksi vuonna 1978. Pelinjohtourallaan Peltomäki oli mukana Itä–Lännessä vuosina 1990, 1992 ja 1993. Hänet valittiin vuoden pelinjohtajaksi vuosina 1987–1989. Vuonna 2014 Peltomäki nimettiin Pesäpallon kunniagalleriaan.

## Ura

### Pelaajaura
Pekka Peltomäki on Alajärven Ankkurien kasvatti. Peltomäki pelasi ensimmäistä kertaa Ankkurien edustusjoukkueessa 15-vuotiaana Suomensarjaa kaudella 1966. Samana kautena Peltomäki sai junioriuransa ensimmäisen SM-mitalin, kun Ankkurit saavutti B-poikien SM-hopeaa. Peltomäki voitti junioriurallaan myös kolme SM-kultaa: B-pojissa 1967 sekä A-pojissa 1968 ja 1969.

Vuonna 1969 Peltomäki määrättiin asepalvelukseen Lappeenrantaan. Tämä vaikeutti Ankkureissa pelaamista, joten seurasta anottiin palveluspaikan vaihtamista Hämeenlinnaan. Vaihto onnistui ja pelaaminen Ankkureissa helpottui. Kaudella 1972 Peltomäki oli nostamassa Ankkureita Mestaruussarjaan. Kaudella 1973 Peltomäki valittiin ensimmäiseen arvo-otteluun. Hän pelasi Lehdistön joukkueessa Liitto–Lehdistö-ottelussa.

Ankkurit putosi kaudella 1974 takaisin Suomensarjaan. Samalla kaudella Peltomäki valittiin ensimmäistä kertaa Itä–Länsi-otteluun edustamaan Länttä. Hänet valittiin myös toistamiseen Liitto–Lehdistöön. Vuodesta 1974 eteenpäin Peltomäki valittiin kumpaankin arvo-otteluun vuoteen 1986 saakka. Vaikka Ankkurit pelasi Suomensarjaa kaudella 1975, Peltomäki valittiin molempiin arvo-otteluihin.

Kun Ankkurit nousi Mestaruussarjaan kaudeksi 1976, Peltomäki paransi otteitaan. Ankkurit säilytti sarjapaikkansa niukasti Peltomäen ollessa joukkueen kantava voima. Peltomäki voitti kyseisellä kaudella ensimmäisen SM-sarjan tehopelaajatittelin lyömällä kuusi kunnaria ja 18 juoksua sekä tuomalla 39 juoksua. Peltomäki palkittiin Etelä-Pohjanmaan parhaana pesäpalloilijana Lakeus urheilee -mitalilla. Seuraavana kautena Peltomäki kilpaili vuoden pesäpalloilija palkinnosta Kalevi Luoman kanssa. Vaikka Peltomäki voitti tehopelaajan tittelin toistamiseen kuudella kunnarilla, 21 lyödyllä juoksulla ja 29 tuodulla juoksulla, se ei riittänyt parhaan pelaajan titteliin. Peltomäki oli vakiinnuttanut itsensä maan huippupelaajina kauteen 1978 mennessä. Peltomäki pelasi yksilötasolla edellistä kautta heikommin, mutta hänet palkittiin silti vuoden pesäpalloilija palkinnolla. Peltomäki voitti ensimmäisen SM-mitalinsa kaudella 1980, jolloin hän saavutti hopeaa. Hän voitti SM-pronssia vuosina 1984 ja 1985.

Syksyllä 1986 Peltomäki lopetti pitkän uransa juhlalliseen päätösotteluun. Ankkureita vastaan pelattuun otteluun oli koottu joukkue maan parhaista pelaajista. Peltomäki kuului urallaan useaan otteeseen eri tilastojen kärkeen ja maan parhaisiin pelaajiin. Hän pelasi yhteensä 13 Itä–Länsi-ottelua ja 14 Liitto–Lehdistö-ottelua. Mestaruussarjassa Peltomäki pelasi yhteensä 13 kautta ja 285 ottelua. Peltomäki löi urallaan 41 kunnaria ja 258 juoksua. Juoksuja hän toi 370. Kärkilyöntejä Peltomäki löi 1&nbsp;362.

### Pelinjohtajaura
Lopetettuaan pesäpallon pelaamisen Peltomäki siirtyi Ankkurien pelinjohtajaksi. Pelinjohtajaksi vaihtaminen oli vaivatonta, vaikka ensimmäinen kausi oli pelityylin hakemista. Peltomäen ensimmäisellä pelinjohtajakaudella 1987 Ankkurit saavutti hopeaa. Ensimmäinen pelinjohtokausi tutustutti Peltomäen joukkueeseen uudesta näkökulmasta. Kaudella 1988 Peltomäki oli jo saanut pelityylin ja joukkueen haltuunsa. Tuona kautena Peltomäen johdolla Ankkurit voitti ensimmäisen Suomenmestaruutensa. Samalla kaudella hänet valittiin ensimmäistä kertaa vuoden pelinjohtajaksi sekä Liitto–Lehdistö-otteluun. Peltomäki valittiin Liitto–Lehdistö-otteluun viitenä peräkkäisenä kautena. Kaudella 1989 Peltomäki saavutti toisen SM-kultansa pelinjohtajana. Peltomäki jatkoi myös vuoden pelinjohtaja -putkeaan. Peltomäki toimi Ankkurien pelinjohtajana kauteen 1995 saakka. Hänet valittiin pelinjohtajaksi Itä–Länsi-otteluun vuosina 1990, 1992 ja 1993. Peltomäki palasi Ankkureihin pelinjohtajaksi kaudeksi 1997.

Kauden 1997 jälkeen Peltomäki siirtyi Naisten Superpesiksessä pelaavaan Vimpelin Vetoon yhden ottelun ajaksi. Peltomäen viimeiseksi seuraksi pelinjohtajana jäi Ylihärmän Pesis-Junkkarit, jossa hän toimi pelinjohtajana yhden ottelun verran kaudella 2000 sekä koko kauden 2005.

## Yksityiselämä
Pekka Peltomäen isä Juhani Peltomäki ja veli Aulis Peltomäki ovat uransa päättäneitä pesäpalloilijoita.

Pesäpallon lisäksi Peltomäki harrasti tennistä, koripalloa ja jääkiekkoa.

Peltomäki toimi Kitron stadionin kenttämestarina.

Peltomäki toimi vuoden 2007 Itä–Länsi-ottelun lännen joukkueen pelaajien valitsijana.

## Tilastot

### Pelaajaura
#### Mestaruussarja

#### Arvo-ottelut

### Pelinjohtajaura

## Saavutuksia
### Pelaajana
* 1 SM-hopea: 1980
* 2 SM-pronssia: 1984, 1985
* 13 Itä-Länsi-ottelua: 1974–1986
* 14 Liitto–Lehdistö-ottelua: 1973–1986
* Vuoden pesäpalloilija: 1978
* Tehotilaston voittaja: 1976, 1977
* Lakeus urheilee -mitali: 1976
* Alajärven Ankkurien paras pelaaja: 1971
* 4 Piirimestaruutta: 1966, 1967, 1968, 1969
* 2 A-poikien SM-kultaa: 1968, 1969
* 1 B-poikien SM-kulta: 1967
* 1 B-poikien SM-hopea: 1966

### Pelinjohtajana
* 2 SM-kultaa: 1988, 1989
* 1 SM-hopea: 1987
* 1 SM-pronssi: 1992
* 3 Itä–Länsi-ottelua: 1990, 1992, 1993
* 5 Liitto–Lehdistö-ottelua: 1988–1992
* Miesten vuoden pelinjohtaja (3): 1987, 1988, 1989

## Katso myös
* Luettelo vähintään 10 Itä–Länsi-ottelua pelanneista pesäpalloilijoista
* Luettelo vähintään 5 Liitto–Lehdistö-ottelua pelanneista pesäpalloilijoista

## Lähteet
* 
* 

### Viitteet